Ди къуэш республикэхэм
Гъэлъэгъуэныгъэм зыхуегъэхьэзыр
Адыгей. Республикэм и Лъэпкъ музейм гъатхэпэм и 15-м Сочэ къыщызэIуихынущ «Адыгэхэм къадекIуэкI щэнхабзэ» гъэлъэгъуэныгъэр.
Сочэ дэт художественнэ музейм щагъэлъэгъуэнущ экспонат 200-м щIигъу, абы дыщэхэкI хьэпшыпхэр, щыгъыныгъуэхэр, нэгъуэщIхэри хиубыдэу. Щхьэхуэу ягъэлъэгъуэнущ хьэщIэщым, адыгэ пщащэм и пэшым, пщэфIапIэм хуэщIа унэлъащIэхэр. Выставкэр къызэIуахынущ Адыгейм и ехъулIэныгъэхэмрэ и зыужьыныгъэмрэ ятеухуа IыхьэмкIэ. Республикэр нэхъыщхьэу зэлэжьхэр, абыхэм ехьэлIа дэфтэрхэр, сурэтхэр, видео материалхэр ягъэлъэгъуэнущ.
ЩIалэгъуалэм яIуощIэ
Адыгэ Республикэм Урысейм и Президентым и деж зэпымыууэ щиIэ и къулыкъу хэщIапIэм щIалэгъуалэм щаIущIащ КъБР-м, Адыгейм, КъШР-м щIыхь зиIэ я артисткэ, уэрэджыIакIуэ Къэзан Сэтэней.
Ар теухуауэ щытащ адыгэ лъэпкъым, къэралым къапэщыт къалэнхэр пхыгъэкIыным жыджэрагъ зыхэлъ щIалэгъуалэр къыхэшэным, мыхьэнэшхуэ зиIэ а Iуэхум щызэкъуэгъэувэным. Къэзан Сэтэней зэIущIэм кърихьэлIа актер, режиссер, уэрэджыIакIуэ, экономист, юрист, журналист ныбжьыщIэхэм и мурадхэр яхуиIуэтащ. Къэзаным къэралым и щыхьэрым зэрыщыпсэу илъэси 10-м зыхунэсахэр, и лъэпкъ хабзэм пщIэ хуищIу къызэрекIуэкIыр яжриIащ. Щэнхабзэ, егъэджэныгъэ, экологие унэтIыныгъищым телэжьэну фонд къызэрызэригъэпэщым, абы и япэ проектым ахэр щыгъуазэ ищIащ.
Депутат ныбжьыщIэхэм я зэгухьэныгъэ
Къэрэшей-Шэрджэс. ЩIыналъэ парламентым и унафэщIым къыхилъхьащ депутат ныбжьыщIэхэм я совет къызэрагъэпэщыну икIи а жэрдэмыр КъШР-м и ЦIыхубэ Зэхуэсым диIыгъащ.
Советыр къызэгъэпэщыным и мыхьэнэ нэхъыщхьэр зи щIалэгъуэ депутатхэр щIыналъэм и социально-экономикэ зыужьыныгъэм, муниципальнэ, щIыналъэ законодательствэр егъэфIэкIуэным, ар республикэм щыпхыгъэкIыным къыхэшэнырщ. Советым хагъэхьэнущ зи ныбжьыр илъэс 35-м щIимыгъу депутатхэр.
УЭРДОКЪУЭ Женя.
